《虎丘燕集送□□□之秣陵分赋涵空阁》
元代·马麟

步游灵岩山，陟彼涵空阁。层峦郁深迥，结构俯寥廓。

梯石拥阑干，飞轩并崖壑。湖光日滉漾，云气纷栖薄。

矫首纵遐观，湛宇翔群鹤。秦淮渺何许，引领心有托。

饮饯相晤言，朋知足娱乐。殷勤送子行，清风振台柏。

作者简介：昆山东沧人，字公振，一字国瑞。嗜读书。元季避兵松江，筑室鉴池，有田园花木之趣，日诵经史。遇佳客往来，则觞咏不辍。有《公振集》。